B4-1062/95

Ψήφισμα σχετικά με τις διμερείς διαπραγματεύσεις Ευρωπαϊκής Ένωσης/Ηνωμένων Πολιτειών για τα αεροσκάφη πολιτικής αεροπορίας

Το Ευρωπαϊκό Κοινοβούλιο,

Α. λαμβάνοντας υπόψη ότι η Συμφωνία του Γύρου του Τόκυο της GATT του 1979 για την Πολιτική Αεροπορία επέτυχε να εξαλείψει τα περισσότερα παραδοσιακά εμπόδια στο εμπόριο του τομέα των πολιτικών αεροσκαφών και των αεροναυτικών προϊόντων,

Β. λαμβάνοντας υπόψη ότι η Συμφωνία του 1979 αναγνώριζε την ειδική θέση της αεροναυτικής βιομηχανίας, αλλά δεν καθόριζε επακριβώς τα επιτρεπόμενα επίπεδα της άμεσης και έμμεσης κρατικής υποστήριξης,

Γ. έχοντας υπόψη τη διμερή συμφωνία μεταξύ της Ευρωπαϊκής Ένωσης και των Ηνωμένων Πολιτειών για την κρατική υποστήριξη στον τομέα των πολιτικών αεροσκαφών, που συνήφθη το 1992,

Δ. λαμβάνοντας υπόψη ότι στη συμφωνία αυτή η Ευρωπαϊκή Ένωση και οι Ηνωμένες Πολιτείες κατέληξαν, επί διμερούς βάσεως, σε ανώτατα όρια για την άμεση και την έμμεση υποστήριξη υπέρ των μεγάλων πολιτικών αεροσκαφών άνω των 100 θέσεων,

Ε. λαμβάνοντας υπόψη ότι, ως μέρος του Γύρου της Ουρουγουάης, υπεβλήθησαν προτάσεις για νέα συμφωνία της GATT στον τομέα του εμπορίου πολιτικών αεροσκαφών, που θα ίσχυε για όλα τα αεροναυτικά προϊόντα (όχι μόνον για τα μεγάλα πολιτικά αεροσκάφη) και για όλα τα μέλη του ΠΟΕ (όχι μόνον για την ΕΕ και τις ΗΠΑ),

ΣΤ. λαμβάνοντας υπόψη ότι οι διαπραγματεύσεις αυτές δεν είχαν επιτυχή έκβαση κατά τη διάρκεια του Γύρου τις Ουρουγουάης και εδόθη περαιτέρω παράταση 12 μηνών για την επίτευξη συμφωνίας, ενώ οι συνομιλίες ΕΕ-ΗΠΑ επίσης δεν σημείωσαν περαιτέρω πρόοδο,

Ζ. λαμβάνοντας υπόψη την αποκλειστική αρμοδιότητα της Ένωσης στον τομέα της κοινής εμπορικής πολιτικής και της κρατικής υποστήριξης,

Η. τονίζοντας ότι οι πρόσφατες διακυμάνσεις των ισοτιμιών μεταξύ των ευρωπαϊκών νομισμάτων και του αμερικανικού δολαρίου επέδρασαν σημαντικά στην ανταγωνιστικότητα της ευρωπαϊκής αεροναυτικής βιομηχανίας,

Το Ευρωπαϊκό Κοινοβούλιο,

1. αναγνωρίζει τη σημασία της διατήρησης υγιούς ευρωπαϊκής βιομηχανίας στον τομέα των πολιτικών αεροσκαφών, τόσο από πλευράς θέσεων εργασίας όσο και για την ανταγωνιστικότητα της ευρωπαϊκής βιομηχανίας εν γένει[semigr ]

2. αναγνωρίζει ότι τα μεγάλα ποσά που δαπανά η κυβέρνηση των ΗΠΑ για την άμυνα δίδουν σαφές πλεονέκτημα στην αμερικανική βιομηχανία πολιτικών αεροσκαφών, πλεονέκτημα που δεν διαθέτει η βιομηχανία της ΕΕ[semigr ]

3. λυπάται διότι, μέχρι στιγμής, δεν κατέστη δυνατή η σε πολυμερές επίπεδο σύναψη δίκαιης συμφωνίας για τη θέσπιση δεσμευτικών κανόνων όσον αφορά την κρατική υποστήριξη στον τομέα των πολιτικών αεροσκαφών[semigr ]

4. ανησυχεί για το γεγονός ότι η διμερής συμφωνία μεταξύ της Ένωσης και των Ηνωμένων Πολιτειών δεν εφαρμόζεται πάντοτε ανωδύνως, λόγω της έλλειψης επαρκών πληροφοριών από πλευράς αμερικανικής κυβέρνησης σχετικά με την άμεση και έμμεση κρατική υποστήριξη που χορηγείται στον τομέα των αμερικανικών πολιτικών αεροσκαφών[semigr ]

5. ζητεί από τις Ηνωμένες Πολιτείες να τηρούν το γράμμα και το πνεύμα της διμερούς συμφωνίας που προβλέπει την υποχρέωση αμοιβαίας ενημέρωσης[semigr ]

6. τονίζει ότι χρειάζεται να καταβληθούν περαιτέρω προσπάθειες για τη βελτίωση της διαφάνειας της έμμεσης κρατικής υποστήριξης υπέρ της αμερικανικής αεροναυτικής βιομηχανίας, και για τη γνωστοποίηση των οφελών στον τομέα των πολιτικών εφαρμογών, τα οποία προκύπτουν από την αμυντική βιομηχανία των ΗΠΑ[semigr ] τονίζει επίσης ότι χρειάζεται να θεσπισθεί μέθοδος για τον προσδιορισμό των αμέσων και των εμμέσων ωφελειών που απορρέουν από τις επιδοτήσεις αυτές υπέρ της βιομηχανίας αεροσκαφών[semigr ]

7. αναγνωρίζει ότι απαιτείται η θέσπιση αποτελεσματικών μηχανισμών για τον έλεγχο της κρατικής υποστήριξης, μηχανισμών γενικής ισχύος που δεν θα δίδουν ανταγωνιστικό πλεονέκτημα στη μία ή την άλλη πλευρά[semigr ][semigr ]

8. τονίζει ότι οι εμπορικές διαμάχες στον τομέα αυτό δεν συμφέρουν ούτε την Ευρώπη ούτε τις Ηνωμένες Πολιτείες[semigr ]

9. απευθύνει έκκληση σε όλους τους συμμετέχοντες στις πολυμερείς διαπραγματεύσεις στο πλαίσιο του ΠΟΕ να καταβάλουν κάθε δυνατή προσπάθεια για να αρθεί το αδιέξοδο στις συνομιλίες αυτές και να επιτευχθεί ταχέως η σύναψη συμφωνίας που θα περιλαμβάνει αμοιβαία αναγνώριση των επιλεγεισών μεθόδων υποστήριξης της αεροναυτικής βιομηχανίας από όλα τα μέλη του ΠΟΕ καθώς και ισόρροπους και αποτελεσματικούς μηχανισμούς για τον έλεγχο των επιπέδων της κρατικής υποστήριξης σε όλα τα κράτη μέλη του ΠΟΕ, συμπεριλαμβανομένων των νέων παραγωγικών χωρών[semigr ]

10. τονίζει ότι η πολυμερής αυτή συμφωνία πρέπει να περιλαμβάνει σαφείς διατάξεις σχετικά με την ενημέρωση και την αμοιβαία διαβούλευση καθώς και αποτελεσματικό μηχανισμό επίλυσης των διαφορών[semigr ]

11. καλεί τους κατασκευαστές αεροσκαφών πολιτικής αεροπορίας, ευρωπαίους και αμερικανούς, να συνεργασθούν στενότερα, ιδίως στους προανταγωνιστικούς τομείς όπως η ανάπτυξη νέων, πιό φιλοπεριβαλλοντικών μοντέλων και αντιδραστήρων[semigr ]

12. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο Υπουργών καθώς και στις κυβερνήσεις των κρατών μελών και των Ηνωμένων Πολιτειών.